Downsindroom-man veilig opgespoorRyan Meyer by die stasiebevelvoerder. Foto: Verskaf. Ryan Meyer (34), die man met Down se sindroom wat Woensdag vermis geraak het toe ŉ onbekende man met sy pa se motor weggejaag het terwyl Ryan steeds binne die voertuig was, is veilig opgespoor. Die motor is buite ŉ winkel in Oos-Londen gesteel terwyl Ryan se pa, ŉ polisiebeampte, binne die winkel was. ŉ Volskaalse soektog na Ryan is onmiddellik van stapel gestuur. Kapt. Mali Govender, woordvoerder van die polisie, het gesê ŉ polisiebeampte wat Donderdagoggend amper klaar was met sy nagskof het ŉ persoon naby die Cofimvaba-hospitaal, ongeveer 170 km van Oos-Londen, opgemerk. “Hy het met sy voertuig stilgehou en gesien dat die persoon soos Ryan Meyer, wat as vermis aangemeld, is lyk. Ryan was koud en nat en [die beampte] het hom onmiddellik na die hospitaal geneem waar die personeel aan diens na hom omgesien het,” het Govender gesê. Die beampte het die stasiebevelvoerder gekontak en hom in kennis gestel dat hy Ryan by die hospitaal gelaat het. “Toe die stasiebevelvoerder by die hospitaal aankom, het hy ŉ baie gelukkige Ryan aangetref wat net aangehou het om drukkies uit te deel.” Die bestuur van die polisie het hul opregte dank uitgespreek vir die gemeenskap se betrokkenheid om na Ryan te help soek. Maroela Media het vroeër berig Ryan het vir sy pa, ao. Floyd Meyer, in ŉ blou Mazda 3 voor ŉ bandewinkel in Cambridgestraat gewag toe hy ontvoer is. Die pa is ook die eienaar van die winkel. “Terwyl [Meyer] binne die winkel besig was en sy seun vir hom in die motor gewag het, het ŉ onbekende man in die voertuig geklim en met die seun weggery,” het Govender gesê. Govender het gesê almal wat met die soektog na Ryan gehelp het, is oorstelp van vreugde dat hy veilig gevind is.